Jens Christian Lund (S), 2006-05-16:
Socialdemokraterne synes også, det er en god idé med en debat om OSCE.
Om interessen er særlig stor, kan man så diskutere, men debatten er vigtig.
30-års-fødselaren viser sig at være en fødselar, der er ved at være voksen, men fortsat har initiativ, udviklingsmuligheder og fremtid.
Sådan er OSCE.
Med skabelsen af CSCE, det senere OSCE, fik den demokratiske del af verden et forum, hvor man legalt kan blande sig i andre staters indre anliggender, og det var et stort skridt fremad, da vi erkendte, at vi ikke bare skal acceptere store forbrydelser begået af et styre mod dette styres egen befolkning.
Hvor er det positivt at have et forum, hvor vi kan holde hinanden fast på forpligtelser og drøfte udviklinger, før de resulterer i kriser og uløselige problemer.
Uanset hvor levedygtigt barnet OSCE er, vil der altid være nogle, der er mindre tilfredse end andre.
Her er det tydeligt, at Rusland og enkelte andre SNG-lande, bl.a. Hviderusland, finder, at der er for meget fokus på demokrati og menneskerettigheder øst for Wien.
Det er selvfølgelig helt afgørende, at Rusland og de andre SNG-lan de skal være i OSCE som aktive og positive medlemmer, og derfor har det været fornuftigt at fokusere på det politiske, militære, økonomiske og miljømæssige samarbejde.
Det samme gælder for OSCE's feltmissioner i en række lande.
Lad os kort se på omvæltningerne i Georgien i 2003, i Ukraine i 2004 og i Kirgisistan i 2005.
Alle tre steder bidrog OSCE og dets observatører til at afsløre manglerne ved valgprocedurerne og valghandlingerne, så de demokratiske kræfter kunne sejre.
Jeg har personlig i de seneste år været valgobservatør ved tre valg og skal i næste weekend være det i Montenegro.
De tre steder, jeg har været, er Albanien, Hviderusland og Ukraine – alle tre spændende lande, hvor diktatur og undertrykkelse tidligere har hørt til de daglige begivenheder.
Jeg vil kort omtale de tre steder.
Albanien er utrolig spændende.
Systemet er givetvis ikke perfekt, men befolkningen ønskede virkelig, at valget skulle gå godt.
Hvor var det en glæde at se vælgerne, valgkomiteerne og lokale observatører knokle i over 36 timer uden søvn for at få valget afgjort fair og retfærdigt.
Alle var dybt taknemmelige over OSCE's tilstedeværelse, og valget blev afslutningsvis karakteriseret relativt negativt alene på grund af systemets fejl og ikke på grund af vælgerne.
Her vil jeg godt ødelægge den gode stemning i dag her i Folketinget, fordi jeg må erkende, at jeg blev deprimeret.
Jeg blev deprimeret over, at den danske udenrigsminister og den danske forsvarsminister sagde nej til at støtte et demokratisk projekt, som alle partier i Albanien ønskede gennemført i Danmark.
Jeg blev af albanerne bedt om at koordinere og lede projektet, men regeringen fandt, at Albanien ikke er blandt de lande, hvor vi for ufattelig små penge kan gøre en forskel.
Det ødelagde min jul, at vi fødte demokrater ikke har et større hjerte for lande, der gerne vil, men som mangler et positivt skub.
Hviderusland gennemførte en teknisk set perfekt valgdag, men hele optakten, hele stemmeafviklingen i ugerne før valget og hele systemet med afhentede stemmer viser, at vi beklageligvis her har at gøre med et land, der mangler meget, før det kan karakteriseres som et demokrati.
Det er et blødende sår i europæisk demokrati.
Positivt var det dog, at ungdomspolitikere fra Danmark viste interesse for valget og støttede de demokratiske kandidater, og vi finder, at Danmark har en fantastisk stor opgave i at støtte den demokratiske bevægelse i Hviderusland, støtte personer, der er truet af systemet, og åbne vore døre for en demokratisk støtte.
Ukraine husker vi alle.
Den orange revolution var imponerende, men de demokratiske lande overspillede givetvis deres rolle den dag.
Vi var ikke alle neutrale observatører, vi iklædte os orange klæder m.v.
Det var ikke klædeligt, men forhåbentlig et tegn på, at Danmark og de andre demokratiske lande vil fortsætte støtten til de demokratiske kræfter.
Jeg overværede valget her i år, igen med 30 timer uden søvn, og måtte konstatere, at Ukraine var tæt på at spille filmen tilbage i hænderne på det gamle styre.
Hvorfor?
Fordi de demokratiske lande ikke helt huskede, at det ikke er nok med en orange revolution.
Demokratiet skal fortsat støttes, og her kan jeg ikke lade være med at sige, at Europarådet ikke var særlig hjælpsomt, da det erklærede, at valget ikke var fair og frit, for det var det.
Jeg var oberst, før jeg kom i Folketinget, og dengang fandt jeg, at vi for tidligt glemte at støtte de baltiske landes militær med menneskeligt demokrati og menneskerettigheder.
Jeg ser det samme her på politisk niveau.
Vi tror måske, at når demokratiet er sat i gang, kører det af sig selv, men det gør det ikke, så at spare penge og kræfter her er katastrofalt og imod ånden i OSCE.
Det er positivt, at det efter mødet i Ljubljana ser ud til, at flere emner kan tages op, og på en eller anden måde er det efter vor mening også positivt, at forholdene øst for Wien nu også kan drøftes.
OSCE kan efter vor mening også blive et godt organ i arbejdet på at sikre, at krigen mod terror ikke udvikler sig i en sådan retning, at krigen bliver et større problem end frygten for terror.
Debatten om dødsstraf er tilsvarende lige så relevant i Vest som i Øst, og kønsrelaterede problemstillinger er også vitale verdensdækkende problemområder, som kan få OSCE's fokus.
Intolerance, antisemitisme, intolerance over for muslimer og kristne og muslimske gruppers manglende integration i europæiske lande er væsentlige debatemner, også for OSCE.
Danmark er helt givet et af de gode børn i OSCE-klassen.
Det føler vi selv, og det er vi nu også, og derfor var det nok alligevel på en eller anden måde positivt, at den meget omtalte teg ningssag blev genstand for drøftelse.
Vi var selvfølgelig forargede, som Venstres ordfører nævnte før, men vi bør også i OSCE vurdere os set med andres øjne, som det sker for alle andre.
Den militære dimension i OSCE er givet af stor betydning, fordi den fremmer den generelle stabilitet.
Jeg husker fortsat panikken i min rolle som sight commander og garnisonschef, når der kom uanmeldt CFE-inspektion.
Tingene skulle være i orden, og det gav sikkerhed for andre lande.
Jeg husker også besøgene/inspektionerne i rammen af Wiendokumentet om tillids- og sikkerhedsskabende foranstaltninger.
Det var virkelig stort.
OSCE har som nævnt en stor rolle i forbindelse med terrorbekæmpelse, destruktion af våbenlagre m.v. – ja, jeg kunne blive ved.
OSCE og dets forskellige roller er vitale for sikkerheden i verden, og vi skal som danskere og fødte demokrater gå foran og ikke glemme, at verden ikke bare er sort og hvid.
Vi skal virkelig støtte og blive ved med at støtte, hvis verden skal udvikle sig i en demokratisk retning, og investering i sikkerhed, demokrati og menneskerettigheder er billige investeringer, når vi ser på, hvad vi opnår.
Det er opgaverne ude i verden, der tæller, og jeg glæder mig helt usigeligt til valget i Montenegro i næste weekend, hvor jeg sammen med mange andre forhåbentlig kan gøre en forskel.
Det er OSCE's opgave, og OSCE en god institution, som vi bør støtte, ligesom vi bør hjælpe de lande, der har brug for støtte.